次韵少稷梅花
作者：韓元吉
朝代：宋

paragraphs: 君不見江城梅花春欲動，剪冰仙人作花供。
客來酒盡甘啜醨，常恨公田無秫種。
雪晴梅蘂更可愛，百匝來看地猶凍。
杖藜一笑答春風，豈必鳴鸞與歌鳳。
幽香要自己心清，冷艷不禁還目送。
興來往往得佳句，落紙揮毫字尤縱。
却驚車陣有勍敵，旋結趙叟盟衡雍。
孤芳未省須刻畫，百卉應先厭嘲弄。
我如蟋蟀鳴苦遲，君似驊騮驟難控。
相如上林晚奏雅，靈均喜橘工記諷。
不妨聊繼廣平公，東閣疏枝與君共。